食新稻
作者：羅公升
朝代：宋

paragraphs: 野人何所贈，金粟眩雙目。
吾廬幸徒壁，恐受賈禍速。
熟視心始平，中有稻一斛。
開囊带風露，入釜間黄綠。
雲碓明珠跳，甆椀幽蘭馥。
已分先農餘，不假惠伯卜。
侑以手種松，領此一歲熟。
大笑老杜陵，橡栗款空腹。
天不憐萬民，何以生百穀。
所懼風雨疾，翻使風雨覆。
倘無飄泊憂，田舍有餘福。